Túrakód: TK-R\_D-n\_+ / Táv.: 60,1 km / Frissítve: 2020-12-22

Túranév: Kerékpáros Terep-túra rövidtáv D-negyed\_+

Leírás:

Teljesítménytúránk 10 **résztáv**ból áll.
Teljesítése 11 **ellenőrzőpont**-igazolást igényel.

A rajt és a cél ugyanott található: Rajt-Cél *(Dózsa-ház)* /
**001QR** / N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1. résztáv:*** */Rajt-Cél (Dózsa-ház) - Bereklapos/*
A rajt QR-kód beolvasását követően dél *(D)* felé, a boltíves híd irányába indul. A hídon át kell kelni. A túlsó oldalon haladjunk végig a Liget soron, majd jobbra *(NY)* fordulva Szent Anna utca, Örvény sor, Kis utca útvonalon folytassuk utunkat. A Mentő utcát elérve balra *(D)* fordulva haladjunk tovább. A Farkas Antal utca betorkolásánál balra tartva, *(DDNY)* a Mentő utcán továbbhaladva hagyjuk el a település határát. Kicsivel odébb *(1 km)* keresztezzük a 451-es főutat. A nagy forgalom miatt továbbhaladás előtt alaposan tekintsünk körül és álljunk meg! Rövidesen a Bereklapos külterületi rész következik. Itt találkozunk először ellenőrzőponttal *(****002QR****)*, jobbunkon, kicsivel a Kurca-híd lejárata után, mely egy nyárfára van kihelyezve.

***2. résztáv:***  */Bereklapos - Pusztai-féle szélmalom/*Rögtön az ellenőrzőpont után, a kereszteződésben forduljunk balra *(DK)*. 40 m megtétele után lehetőségünk nyílik az ártézi kútnál vízkészletünk feltöltésére az ún. „beugróban”. Az aszfaltcsíkot követve kijutunk a lakóépületek közül, ahol rövid murvás út, majd az utolsó házat is elhagyva földút következik. A rövid, szikes rész ívét elhagyva kicsiny emelkedőn állunk rá a Szegvárig tartó egyenes szakaszra. Itt ismét murvás úton érkezünk be a településre. Rögtön az első házak után balunkon *(K)* már meg is pillanthatjuk a Pusztai-féle szélmalmot, melyet a feszület mellett elhaladva érünk el. Az ellenőrzőpont *(****003QR****)* a malom előtt egy diófán található.

***3. résztáv:*** */Pusztai-féle szélmalom - T3 zsilip (Kurca)/*
Kódkezelést követően jobbra *(NYÉNY)* induljunk, fokozottan figyelve a nyomvonalra. A Kontra utca, Templom utca, Hunyadi János utca útvonalon érünk el a Kurca-híd lejtőjéhez, itt megpillantva Nepomuki Szent János szobrát. Közben elhaladunk a Kisboldogasszony templom valamint a Jaksa János Helytörténeti gyűjtemény patinás épülete előtt. A híd túlsó oldalán forduljunk jobbra *(NYÉNY)*, majd közvetlen utána balra *(DNY)* a József Atilla utcába. Egy utcaközzel odébb a sarkon ismét ártézi kútnál frissíthetünk. A sarkon jobbra *(NYÉNY)* az Ady Endre utcában kell megtennünk egy rövid szakaszt, melynek a végénél balra *(DDNY)* fordulva érjük el a település és az aszfaltút szélét. Balunkon a Kurca, földúton haladunk. Rövid „U” kitérő következik egy átereszig, majd a bozótos/fás területet elhagyva már láthatjuk a nyárfasort a zsilip közelében, melyeken a következő ellenőrzőpont táblája rögzül *(****004QR****)*.

***4. résztáv:*** */T3 zsilip (Kurca) - Alsó-Kurca (1)/*
Visszatérve a földutak kereszteződésébe balra *(DK)* folytassuk a túrát! A nyomvonal a jobbos kanyarulatot követően, a kereszteződésben murvás szakaszra visz bennünket. Itt balra *(DK)* fordulva közelítsünk a híd felé, de ne kelljünk át rajta, hanem közvetlen előtte jobbra fordulva *(DNY)* a földúton haladjunk. Ismét elérve a vízpartot, tartsuk balunkon a Kurcát a következő hídig. Átkelés után az első lehetőségnél, az emelkedő tetején éles jobbos fordulat következik *(NY)*. Kicsit odébb ártézi kút kínálja kincsét az út bal oldalán. Érdemes feltölteni a kulacsokat, mert innentől kezdve hosszabb ideig nem lesz vízvételi lehetőség a túra során. A nyomvonalat figyelemmel kísérve haladjunk a földutakon vezető cikk-cakkok mentén, mígnem ismét a Kurca partján találjuk magunkat. Itt egy nagy mederhurokban öreg, vízparti nyárfatörzsön van aktuális ellenőrzőpontunk *(****005QR****)*

***5. résztáv:*** */Alsó-Kurca (1) - Mindszent rév/*
A parton haladva érjük el a zsilip alatt lévő hidat, melyen ismét át kell kelnünk. A túlsó oldal földútja akácosba visz bennünket néhány száz méter hosszan. Itt jó, ha fokozott figyelemmel kísérjük a kerekünk előtti útszakaszt! Előfordulhatnak lehullott száraz ágak, melyek könnyen defektet okozhatnak! A fás szakaszt elhagyva gyéren járt, gyepes út következik a vízpart mentén. Az út végé előfordulhatnak mélyebb, sáros keréknyomok, így ha szükséges szálljunk le a bringáról és emeljük át, mintsem beleragadjunk a sárba. A töltést elérve balra *(D)* vegyük az irányt. Haladjunk el a Kurca-torkolati zsilip felett/mellett. Az aszfaltos rámpánál az ártéri oldalon, a révészház melletti szobor szomszédságában leljük fel az ellenőrzőpontot *(****006QR****)*. Itt érintjük az Alföldi Kéktúra nyomvonalát is.

***6. résztáv:*** */Mindszent rév - 4521-es út, 20 km/*Legurulva az ártérbe, a komplejáró tetején a földúton induljunk, úgy, hogy a csárda a jobbunkon legyen. Kiérve a meder közelébe a kék négyszög turistajelzésen haladunk a hétvégi telkek között, az aszfaltos kereszteződésig, mely a strand bejárata mellett van. Itt forduljunk balra *(ÉK)* , majd a töltés tetején jobbra *(DK)*, immár a piros sáv jelzésen folytassuk túránkat. A gátat a 48,75 tkm szelvényben hagyjuk el a mentett oldal felé. A szennyvíztelep mellett ismét szilárd burkolatra érünk. Elérve a kerékpárutat jobbra *(DDK)* kanyarodjunk, hogy elhagyva a települést az első kerékpárút felhajtónál elérjük soron következő ellenőrzőpontunkat *(****007QR****)*.

***7. résztáv:*** */4521-es út, 20 km - Mihási kőris-sor/*Induláskor keresztezzük a 4521-es számú utat, valamint a 130-as számú vasútvonalat, hogy ezzel bevegyük magunkat a szántók közé. A földutak kereszteződéseiben a track instrukciói alapján forduljunk hol jobbra, hol balra, hogy közben „U” alakban körbenézzünk egy kunhalmot is, valamint piciny kitérővel érintsük az egykori Pusztatemplom és iskola emlékhelyét. Kicsivel odébb a bal oldalon ismét emlékoszlop kerül mellénk. Egy magángazdaság mellett is el kell haladnunk, ahol csaholó ebek emelhetik adrenalinszintünket, de nyugodtan haladjunk el mellettük, ki vannak pányvázva. Mire elhagyjuk a tanya területének szélét, szinte el is értük az út jobb oldalán álló rövid kőrissort, mely az utolsó terepi csekkpontunknak add otthont *(008QR)*.

***8. résztáv:*** */Mihási kőris-sor - Derekegyház DNY / 120 kV/*

Eddigi menetirányunkban továbbhaladva a földúton, az elhagyott hodályokat megkerülve *(balra, É)* jutunk ki az aszfaltcsíkra *(Mihási út)*. Itt jobbra *(K)* fordulva kisvártatva a 45-ös főúthoz érünk, közben keresztezve Ludas-ér csatornát. A 45-ös úton balra *(É)* fordulva rövid időre figyelemmel kell lennünk a forgalomra! Mire elérjük a 900 m-re lévő leágazást, melynél ráállunk az Alföldi Kéktúrára, jobbra *(K)* fordulva elhaladunk egy kunhalom mellett *(Ludas-halom)*. Bal oldalon fogjuk látni, tetején feszület emelkedik *(1730-as évek)*.

Ismét földútra érve - itt még a kék jelzést követve - az erdő sarkánál balra *(É)* kell kanyarodnunk. A fás terület ÉNY-i sarkánál „leválunk” a kék sávjelzésről, és egyenesen megyünk tovább még 1,7 km hosszan, a 120 kV-os távvezeték út menti tartószerkezetén fellelhető ellenőrzőpontunkig *(039QR)*.

***9. résztáv:*** */Derekegyház DNY / 120 kV - 10 öles erdősáv/*

QR-kód beolvasását követően, irányváltás nélkül érjük el a derekegyházi Károlyi-kastély körül elterülő erdő szélét. Közben rövid szilárdburkolatú szakaszon is haladunk. A kereszteződésben jobbra *(ÉÉK)* tartva gurulunk be a településre, ahol a nyomvonal feszes figyelemmel kisérése lesz segítségünkre a helyes irány megválasztásában. *(Rákóczi Ferenc u., Árpád u., 4405-ös út menti kerékpárút, Alkotmány u.)* *Közben elhaladunk az iskola épülete előtt is, melynek homlokzatán egy Bóta-alkotás jeleníti meg a térség látványosságait, a Csabira jellemző egyedi stílusban.*

Átérve a Kórógy-ér hídján, az „Y” elágazásban a baloldali ágban *(ÉNY)* haladjunk tovább a földúton. Ez egyenesen elvisz bennünket az innen 3,6 km-re lévő utolsó terepi ellenőrzőpontunkhoz *(040QR)*. Ez a balunkon kezdődő erdősáv elején található.

***10. résztáv:*** */10 öles erdősáv - Rajt-Cél (Dózsa-ház)/*

Az úton továbbhaladva, 3,2 km-el odébb érjük el a Mágocsi utat *(4406)*, melyre körültekintően hajtsunk fel. A lakott terület szélén -haladási irányunk megtartásával- a 45-ös főúton történő áthaladás kíván fokozott figyelmet. A vasútátjárón átkelve a Vásárhelyi út kerül alánk, melyen a központ felé kell tartani, a körforgalomig. Itt balra, ismét a nyomvonalra „támaszkodva” jutunk vissza a Rajt-Cél pontra *(001QR)*. *(Báthory u., Sáfrán Mihály u., Szent Anna u., Liget sor)*

Ne felejtsük el, most is kezelnünk kell a teljesítésigazolást az általunk választott módon!n!

Feldolgozták: Füsti-Molnár Viktória, Virág Olga, Hernyik András, Valkai Árpád, Baráth László, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*